Tolhuis kry nuwe watertenk ná diefstal van vorige | Netwerk24
Deur Jackie Kruger 03 Desember 2019 05:53
Die geskiedkundige tolhuis in die Montagupas buite George het weer 'n watertenk nadat diewe einde Augustus 'n splinternuwe 5 000-liter-watertenk daar leeggetap en gesteel het.
Die nuwe watertenk word by die tolhuis in die Montagupas afgelewer. Foto: Verskaf
Die nuwe watertenk wat deur Buffalo Tanks geskenk is, is onlangs afgelewer.
Die tolhuis word deur die organisasie Vriende van die Tolhuis herbou nadat die gebou op 29 Oktober verlede jaar afgebrand het toe 'n veldbrand by Herold ontstaan en in die Outeniekwaberge versprei het.
Diewe het op 31 Augustus vanjaar die vorige watertenk – wat ook deur Buffalo Tanks geskenk is – leeggemaak en toe vermoedelik op 'n bakkie gelaai en weggery.
Volgens die Vriende van die Tolhuis vorder klipwerk aan die tolhuis se binnekant goed. Die tolhuis het ook reeds 'n nuwe dak.
Die tolhuis is meer as 170 jaar oud en was die woning van die tolgaarder en sy gesin. Dit is 1971 tot 'n nasionale gedenkwaardigheid verklaar. Die Wes-Kaapse Erfenisraad het toestemming vir die restourasiewerk gegee.
Die Vriende van die Tolhuis is in 2015 deur die Federasie van Afrikaanse Kultuurverenigings (FAK) vereer vir sy restourasieprojek om die tolhuis vir die nageslag te bewaar.
Vir meer inligting oor Vriende van die Tolhuis en sy werksaamhede bel Gerda Stols by 083 772 8252, of besoek die Facebook-blad.